Lahden Citymarket -drinkki pitää sisällään muun muassa Pirkka-omenamehua. Kuva: Daniel Wallenius Kuva lahtelaisen K-Citymarketin 45-vuotistarjouksista lähti leviämään sosiaalisessa mediassa. Kuva: Esko Ruonala

Oululainen baari Club 45 Special vastaa aiemmin tällä viikolla syntyneeseen mainoskohuun humoristisesti Lahden Citymarket -drinkillä.

Tässä kuussa 45 vuotta täyttävä lahtelainen K-Citymarket Paavola käytti ruokaosastonsa juhlatarjousten mainoskylteissä 45 Specialiin logoa. Myöhemmin paljastui, että logo oli poimittu netistä, eikä sen käyttöön oltu kyselty lupia.

Nyt Nelivitosen viikon erikoisuutena on Lahden Citymarket -niminen drinkki, joka sisältää muun muassa Pirkka-omenamehua.

45 Specialin omistaja Ilpo Sulkala kertoo, että drinkki tehtiin pilke silmäkulmassa ja hyvällä fiiliksellä. Sulkala on ollut yhteydessä Lahden Citymarketin kauppiaaseen ja mainoskohellus on käyty läpi hyvässä hengessä. Myös nimikkodrinkistä ollaan tietoisia Lahdessa.

– Itse asiassa kauppias tilasi henkilökunnalle 45 Special t-paidat, joita he aikovat käyttää kampanjan loppuun saakka, Sulkala kertoo.

Kuva lahtelaisen K-Citymarketin 45-vuotistarjouksista lähti leviämään sosiaalisessa mediassa. Kuva: Esko Ruonala

Sulkalan mielestä mainosepisodi on hyvä osoitus siitä, kuinka kaikkia asioita ei tule ottaa turhan vakavasti.

– Välillä sattuu lipsahduksia, mutta mitä sitten. Mitään pahaa ei tapahtunut vaan päin vastoin saimme molemmat paljon somenäkyvyyttä. Tämä on hyvä esimerkki siitä, miten mokatkin voi muuttaa spontaanisti hyviksi asioiksi, Sulkala sanoo.